**ЗАКОН**

**О ИЗМЈЕНАМА И ДОПУНАМА ЗАКОНА О ШУМАМА**

Члан 1.

У Закону о шумама („Службени гласник Републике Српске“, бр. 75/08 и 60/13), учлану 8. тачка к) мијења се и гласи:

„к) извођачи радова у шумарству су привредна друштва или предузетници који су код надлежног органа регистровани за извођење радова у шумарству, те у поступку лиценцирања потврђени као квалификовани и технички опремљени за њихово извођење;“.

Члан 2.

У члану 30. у ставу 1. послије ријечи: „годину“ додаје се запета и ријечи: „изузев шумских штета које морају бити евидентиране непосредно по њиховом настанку, а најкасније у року од мјесец дана“.

Члан 3.

У члану 32. став 3. мијења се и гласи:

„(3) Имовину Јавног предузећа шумарства „Шуме Републике Српске“ а. д. чине: грађевински објекти, грађевинско земљиште за редовну употребу ових објеката, покретне ствари, новчана средства и хартије од вриједности.“

Члан 4.

У члану 34. у ставу 1. у тачки љ) ријеч: „и“ брише се и додаје се запета.

Послије тачке љ) додаје се нова тачка м) која гласи:

„м) чување, ускладиштење и продају дрвних сортимената одузетих у поступку инспекцијског надзора и“.

Досадашња тачка м) постаје тачка н).

Члан 5.

У члану 37. став 1. мијења се и гласи:

„(1) Послове извођења радова у шумарству могу да обављају привредна друштва или предузетници који су код надлежног органа регистровани за извођење радова у шумарству и који посједују лиценцу издату од Министарства.“

Члан 6.

Члан 42. мијења се и гласи:

„(1) Крчење шума или трајна промјена намјене шумског земљишта може се вршити:

а) када је то предвиђено плановима и програмима газдовања шумама,

б) у циљу рализације спроведбених докумената просторног уређења или локацијских услова тамо гдје не постоје спроведбени документи просторног уређења,

в) на основу акта надлежног органа о утврђивању општег интереса,

г) уколико је то потребно ради реализације уговора о концесији,

д) ради изградње објеката за заштиту људи и материјалних добара од елементарних непогода и одбране земље,

ђ) у поступку комасације пољопривредног земљишта и шума,

е) за подизање култура које трајно дају већу корист него постојећа шума,

ж) у пољопривредне сврхе за регистрована пољопривредна газдинства уколико је до промјене намјене дошло прије 23. августа 2008. године.

(2) Сагласност за крчење шуме или трајну промјену намјене шумског земљишта из става 1. овог члана даје Министарство.

(3) Приједлог за крчење шуме или трајну промјену намјене шумског земљишта из става 1. овог члана могу поднијети: носилац права својине или корисник непокретности, јединица локалне самоуправе, концесионар и корисник експропријације (у даљем тексту: предлагач крчења).

(4) У случају из става 1. тачка е) овог члана, зeмљиштe нa кojeм je извршeнo крчeњe, oднoснo чистa сjeчa шумe обавезно сe у рoку oд двиje гoдинe од дана давања сагласности приводи нaмjeни рaди кoje je извршено крчење шуме.

(5) У случају да предлагач крчења поступи супротно одредбама става 4. овог члана, дужан је да о свом трошку изврши пошумљавање земљишта у року који одреди Министарство, а који не може бити дужи од једне године.“

Члан 7.

Члан 43. мијења се и гласи:

„(1) У случајевима из члана 42. став 1. т. б), в), г), е) и ж) предлагач крчења плаћа накнаду за изузимање земљишта из шумске производње.

(2) Висину накнаде из става 1. овог члана обрачунава Министарство, а утврђује се у висини катастарског прихода за то земљиште за текућу годину, увећано за:

а) 500 пута за I катастарску класу,

б) 400 пута за II катастарску класу,

в) 300 пута за III катастарску класу,

г) 200 пута за IV катастарску класу,

д) 100 пута за V, VI, VII и VIII катастарску класу.

(3) Предлагач крчења дужан је накнаду уплатити прије издавања сагласности за крчење шуме или трајну промјену намјене шумског земљишта.

(4) Изузетно од става 1. овог члана, накнада за изузимање земљишта из шумске производње не плаћа се у случају:

а) изградње или легализације стамбеног објекта породица погинулих и несталих бораца и ратних војних инвалида I и II категорије на земљишту површине до 1.000 m², под условом да је надлежни орган предлагачу крчења утврдио статус породице погинулих и несталих бораца и ратних војних инвалида I и II категорије,

б) изградње или легализације стамбеног објекта избјеглица, расељених лица и повратника на земљишту површине до 1.000 m², ако предлагач крчења има статус или је имао статус избјеглице или расељеног лица у вријеме стицања права својине на земљишту намијењеном за стамбену изградњу, који доказује увјерењем надлежног органа,

в) одређивања локације за гробље или проширење гробља, као и за изградњу вјерских објеката,

г) изградње путне и жељезничке инфраструктуре,

д) поступка измјене катастарске културе и класе у пољопривредно земљиште за носиоце пољопривредних газдинстава на коме физичко лице – пољопривредник, заједно са члановима свог домаћинства, обавља пољопривредну производњу и које је уписано у Регистар пољопривредних газдинстава за промјене настале до 23. августа 2008. године на површини до 0,5 hа, уз потврду надлежног шумског газдинства да за предметну парцелу није издавано рјешење за сјечу.

(5) Министар доноси рјешење о ослобађању од плаћања накнаде за изузимање земљишта из шумске производње.“

Члан 8.

Члан 44. мијења се и гласи:

„Предлагач крчења ради прибављања сагласности за крчење шума или трајну промјену намјене шумског земљишта подноси Министарству захтјев са подацима о шуми и шумском земљишту, уз који обавезно доставља:

а) доказ о праву својине или правном основу коришћења непокретности,

б) копију катастарског плана,

в) процјену утицаја посљедица предложеног крчења шуме или промјене намјене шумског земљишта на животну средину, израђену у складу са законом којим се уређује та област, за случајеве из члана 42. став 1. т. в) и г),

г) локацијске услове или урбанистичко-техничке услове за случајеве из члана 42. став 1. т. б) и д),

д) инвестиционо-техничку документацију са подацима о шуми и шумском земљишту, из које произлази да је на одређеном земљишту потребно крчење шуме или промјена намјене шумског земљишта, за случајеве из члана 42. став 1. т. в), г) и е),

ђ) записник о испуњености услова за измјену катастарске културе и класе земљишта Републичке управе за геодетске и имовинско-правне послове, уз потврду надлежног шумског газдинства да за земљиште намијењено у пољопривредне сврхе није издавано рјешење за сјечу, у случајевима из члана 42. став 1. тачка ж).“

Члан 9.

У члану 65. став 1. мијења се и гласи:

„(1) Током обављања послова чувар шума обавезан је да носи службену униформу, да посједује наоружање и службену легитимацију.“

У ставу 3. послије ријечи: „шума“ додају се ријечи: „је овлашћено службено лице и“.

Члан 10.

У члану 72. став 1.мијења се и гласи:

„(1) Дрво и дрвне сортименте произведене у шуми забрањено је помјерати од пања док се не жигошу и обројче, осим у случајевима планираног и пројектованог коришћења шумског дрвног отпатка када се жигосање и обројчавање врши након завршне израде дрвета и дрвних сортимената прије утовара у превозно средство на шумском камионском путу.“

Став 6.брише се.

Досадашњи ст. 7, 8, 9. и 10. постају ст. 6, 7, 8. и 9.

Члан 11.

У члану 84. став 2. мијења се и гласи:

„(2) Обезбјеђивање неопходног минимума шумских дрвних сортимената из става 1. овог члана утврђује корисник шума и шумског земљишта у својини Републике на основу критеријума које одлуком прописује Влада, а који узимају у обзир значај локалних привредних субјеката за механичку прераду дрвета, за ту локалну заједницу.“

Став 3.брише се.

Члан 12.

У члану 89. став 8. мијења се и гласи:

„(8) Надокнада из става 6. овог члана уплаћује се на рачун јавних прихода јединице локалне самоуправе и користи се за изградњу, реконструкцију и одржавање инфраструктуре и других објеката на руралним подручјима јединице локалне самоуправе са које потичу продати сортименти, као и за друге функције руралног развоја, те остале трошкове неопходне за функционисање јединице локалне самоуправе, изузев административних трошкова, плата, накнада плате и осталих личних примања.“

Послије става 8. додаје се нови став 9, који гласи:

„(9) Средства прикупљена уплатом надокнаде из става 6. овог члана користе се на основу годишњег плана о утрошку намјенских средстава који доноси надлежни орган јединице локалне самоуправе, уз претходно прибављену сагласност Министарства.“

Досадашњи ст. 9. и 10. постају ст. 10. и 11.

Члан 13.

У члану 92. став 4. мијења се и гласи:

„(4) Предлагач крчења којем је обрачуната накнада из члана 43. став 1. овог закона накнаду уплаћује у омјеру: 30% на рачун јавних прихода јединице локалне самоуправе на чијем подручју се налази непокретност и 70% на рачун јавних прихода Републике.“

Послије става 4. додаје се нови став 5, који гласи:

„(5) Средства из става 4. овог члана, а која се уплаћују на рачун јавних прихода јединице локалне самоуправе могу се користити искључиво за израду шумскопривредних основа за шуме у приватној својини, подизање нових шума, његу и заштиту шума у приватној својини, као и друге намјене везане за унапређивање стања приватних шума.“

Члан 14.

У члану 95. у ставу 1. послије тачке л) додаје се нова тачка љ) која гласи:

„љ) набавку основних средстава која су потребна за одрживо газдовање шумама,“.

Досадашње т. љ) и м) постају т. м) и н).

Члан 15.

Члан 101. мијења се и гласи:

„(1) Новчаном казном од 5.000 KM до 15.000 KM казниће се за прекршај привредно друштво или друго правно лице ако:

а) не донесе инвестициони програм газдовања шумским плантажама у складу са чланом 19. овог закона,

б) поступа супротно одредбама Основа, дугорочног програма газдовања подручјем крша, инвестиционог програма газдовања шумским плантажама и извођачких пројеката (члан 21. став 1. овог закона),

в) не изврши радове у складу са чланом 21. ст. 1, 2, 3. и 4. овог закона, који се односе на шумскоузгојне радове, радове на њези и заштити шума, сјечи и радове на постизању одговарајућег степена отворености шума предвиђених Основом, инвестиционим програмима газдовања плантажама и другим интензивним засадима и извођачким пројектима, као и ако прекорачи укупан обим сјеча у високим шумама са природном обновом предвиђених Основом,

г) реализацију основа за шуме у својини Републике врши без извођачког пројекта у складу са чланом 24. став 1. овог закона,

д) не донесе, у складу са основама, годишњи план газдовања шумама до 1. децембра текуће године за наредну годину, у складу са чланом 28. ст. 1. и 2. овог закона, те ако измијени годишњи план газдовања супротно одредбама члана 28. став 4. овог закона,

ђ) не обавља послове коришћења шума и шумског земљишта у својини Републике, укључујући и обавезу одржавања у складу са чланом 34. овог закона,

е) врши забрањене радње прописане чланом 41. т. а), г), д), ђ), е), ж) и з) овог закона,

ж) у року не приведе првобитној намјени шумско земљиште над којим је извршено крчење шуме (члан 42. ст. 4. и 5. овог закона),

з) изврши сјечу и уништавање дрвећа и жбуња и њихових природних станишта из члана 45. ст. 1. и 2. овог закона,

и) не омогући несметан пролаз преко сопственог посједа у складу са чланом 75. овог закона,

ј) не плаћа накнаду за коришћење шума и шумског земљишта у својини Републике, као и накнаду за развој општине у складу са чланом 89. овог закона,

к) надокнаду из члана 89. став 8. овог закона користи супротно прописаним намјенама,

л) у поступку дознаке, односно одобравања сјече и издавања отпремног исказа не изврши обрачун накнаде за обављање послова од општег интереса у шумама у приватној својини из члана 90. овог закона.

(2) За прекршај из става 1. овог члана казниће се и одговорно лице у правном лицу новчаном казном од 1.000 КМ до 3.000 КМ.

(3) Новчаном казном од 500 КМ до 1.500 КМ казниће се физичко лице за прекршаје из става 1. т. б), в), г), ђ), е), ж), з) и и) овог члана.“

Члан 16.

У члану 102. у ставу 1. тачка г) мијења се и гласи:

„г) не евидентира у прописаним евиденцијама извршене радове на заштити, гајењу и коришћењу (сјечи) шума до 28. фебруара текуће године за претходну годину, односно не евидентира шумске штете непосредно по њиховом настанку или најкасније у року од мјесец дана, у складу са чланом 30. став 1. овог закона,“.

У тачки д) ријечи: „став 1.“ замјењују се ријечима: „ст. 1. и 2.“.

У тачки у) послије ријечи: „врши“ додају се ријечи: „ускладиштење и“.

Члан 17.

Члан 104. мијења се и гласи:

„(1) Границе шума и шумског земљишта у својини Републике морају бити утврђене и обиљежене.

(2) Неутврђене границе шума и шумског земљишта у својини Републике утврдиће се у року од десет година од дана ступања на снагу овог Закона, а на основу годишњег програма који доноси корисник шума и шумског земљишта у својини Републике, уз сагласност Министарства.

(3) Средства за утврђивање и обиљежавање граница шума и шумског земљишта у својини Републике обезбјеђују се из средстава посебних намјена за шуме и средстава корисника шума и шумског земљишта у својини Републике, у висини утврђеној програмом из става 2. овог члана.

(4) Границе шума и шумског земљишта у својини Републике утврђују се рјешењем надлежне подручне јединице Републичке управе за геодетске и имовинско-правне послове, а на захтјев корисника шума и шумског земљишта у својини Републике или носиоца права својине на приватној шуми.

(5) Послове обиљежавања граница шума и шумског земљишта у својини Републике и одржавање граничних знакова дужан је вршити корисник шума и шумског земљишта у својини Републике.“

Члан 18.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-619/20 ПРЕДСЈЕДНИК

Датум: 2. јул 2020. године НАРОДНЕ СКУПШТИНЕ

Недељко Чубриловић